Matansa di aprel

E matansa di aprel (hulandes: Aprilmoorden), konosí tambe komo konflikto chines òf insidente chines, tabata un suseso trágiko na Kòrsou, resultado di e konflikto laboral ku a surgi na 1942 entre e marineronan chines prosedente di Rotterdam i nan dunadó di trabou, Curaçaosche Scheepvaart Maatschappij (CSM).

 Suseso 
E konflikto tabata trata e kondishonnan di trabou peligroso, entre otro en konekshon ku e Di Dos Guera Mundial, i e sueldonan abou di e kargadó di karbon i fuguneronan a bordo di e tènkernan di zeta di CSM, un kompania ligá na Curaçaose Petroleum Industrie Maatschappij (CPIM), ku tabata un empresa supsidiario di Shell.

Entre febrüari i aprel 1942, kuater shen chines ta bai den wèlga pa pone preshon tras di nan eksigensianan. thumb|left|280x170px|Gobernador G.J.J. Wouters (1936-1942) Pa temor ku e suministrashon di zeta na forzanan aliado lo stanka outoridatnan hulandes ta purba kibra e wèlga. Gobernador Gielliam J.J. Wouters, riba konseho dia 19 di mart 1942 di prokuradó-general Th. van der Laan, ta impone riba Amigoe di Curaçao un prohibishon di publikashon durante tres dia despues ku e korant a atverti ku e situashon por bira deskabeyá. Wèlguistanan ku a keda nenga pa reanuda trabou a wòrdu interná den e kampamentu militar di Suffisant. Durante un lantamentu breve dia 20 di aprel polis militar i guardianan hulandes ta tira diessinku wèlguista mata. E kurpanan ta wòrdu derá na Willemstad, den un graf anónimo na santana Kolebra Bèrdè.

Pa motibu di e atenshon polítiko generá pa via di e suseso aki, e mandatarionan responsabel mester a retirá i mester a tuma akshon pa mehora e kondishonnan laboral.

Desde 2003 e fundashon "Eerherstel Oorlogsslachtoffers Curaçao" (SEOC) ta lucha pa e diessinku marinero chines ku a fayese haya rekonosementu komo víktima di guera i pa nan wòrdu konmemorá dia 4 di mei. Riba nan petishon gobièrnu di Kòrsou na 2012 a proklamá dia 20 di aprel komo dia di konmemorashon di e “Matansa di aprel”. CEOC ta maneha pa e motibu aki dos monumentu nashonal; esta e Monumentu 20 di aprel 1942 na Suffisant i e santana Kolebra Bèrdè.

 Mira tambe 
 Rebelion Grandi
 Felix Chakuto
 Trinta di Mei

Category:Historia di Kòrsou